Ry veilig hierdie Paasnaweek - Jou Gesin | Solidariteit WêreldJou Gesin | Solidariteit Wêreld
Tuis › Artikels › Ry veilig hierdie Paasnaweek
Ry veilig hierdie Paasnaweek
Maandag | 11 April | 2022
Langnaweke hou gewoonlik 'n slagting in vir motoriste op ons paaie, en dit is noodsaaklik dat jy nie net die gewone voorsorgmaatreëls moet tref nie, maar ook bewus moet wees van ander gevare op ons paaie. Meer as ooit tevore is dit noodsaaklik dat jou voertuig goed in stand gehou moet word, dat jy goeie bestuursvernuf aan die dag lê en dat jy en jou passasiers waaksaam sal wees.
1) Hou 'n gesinsvergadering. Dit is 'n gulde geleentheid om padveiligheidsbewustheid by jou kinders in te skerp.
Laat die jonger kinders opnoem en selfs opskryf wat vooraf gedoen moet word vir 'n veilige reis. Help hulle om alles te noem oor 'n motor se instandhouding om te verhoed dat 'n motor onnodig onklaar raak langs die pad. Laat hulle 'n kontrolelys opstel om 'n dag voor die tyd aan die bestuurder voor te lê ter herinnering aan die voertuig se onderhoud en padwaardigheid.
Dit is ook nou 'n gulde geleentheid om padveiligheid in te skerp, byvoorbeeld die doel en betekenis van padtekens en spoedbeperkings. Die tiener wat 'n leerlinglisensie wil bekom, sal hierdie oefening geniet en waardevolle insette lewer.
2) Bepaal die toestand van die paaie waarop jy gaan reis deur na die volgende nuttige webbladsye te gaan: www.nra.co.za National Road Agency; www.aa.co.za Automobile Association en klik op Advies en Inligting; www.arrivealive.mobi>monitor-and-repair-of -the –roads
3) Moenie 'n slagoffer van padwoede word nie. Indien jy 'n fout begaan het, erken dit deur 'n passiewe gebaar. Dit sal gewoonlik 'n konfliksituasie ontlont.
4) Die nuwe gevaar op ons paaie is kapings. Ongelukkig het kapings 'n daaglikse harde werklikheid op ons paaie geword. Statistiek wys dat daar meer kapings op Vrydae plaasvind, waarskynlik oor die hoër volumes voertuie op die paaie, en dat die meeste kapings tussen 12:00 en 20:00 uitgevoer word, ook as gevolg van hoër verkeervolumes in daardie tyd.
Kaping kan met enige persoon en feitlik op enige plek gebeur, maar wanneer jy in 'n vakansiestemming is, is jy minder oplettend oor jou omgewing.
Wees bewus van hul modus operandi:
'n Kaping vind plaas wanneer jou voertuig stilstaan, soos by 'n verkeerslig of 'n kruising, of wanneer 'n voertuig langs die pad gestop het sodat die bestuurder bv. 'n telefoonoproep te neem.
Wees op jou hoede in parkeerterreine, of jy mag gevolg word vanaf 'n vulstasie met die doel om gekaap te word in 'n stil area.
'n Tweede voertuig kan gebruik word om jou van die pad af te dwing.
Kapings vind ook plaas terwyl die voertuig luier wanneer jy 'n passasier aflaai.
Kapers doen hulself ook soms voor as polisie.
'n Doelbewuste "ongeluk" gebeur voor jou om 'n versperring te veroorsaak, of die kaper bots teen jou.
By 'n samedromming van werksoekers langs die pad doen kapers hulself voor as werksoekers en bedelaars.
Hulle maak ook gebruik van versperrings in die pad wat bedoel is om bande te sny.
Wees veral op jou hoede as jy een van die volgende motors bestuur: VW Polo sedan/luikrug; die Toyota- en Ford Ranger-reeks.
Verseker dat jou deure gesluit is en vensters toe is.
Vermy so ver as moontlik om in die nag by jou bestemming aan te kom en vermy "hot spots" al moet jy verder ry.
Los genoeg spasie tussen jou en die voertuig voor jou wanneer jy moet stop; los ten minste 'n halwe voertuiglengte tussen jou en die motor voor jou sodat jy kan wegswaai indien nodig.
Indien jy onraad vermoed, ry na die naaste vulstasie. Daar is gewoonlik kameras wat moontlike insidente sal dokumenteer.
Weet waar jou naaste polisiestasie is om insidente of verdagte persone te rapporteer.
Moenie by padongelukke stop nie; sommiges is doelbewuste lokvalle.
Moenie oor items ry wat in die pad lê nie.
Moenie goedere koop by verkopers by verkeersligte nie. Kapers doen hulself ook voor as verkopers.
Hou waardevolle items asook jou selfoon buite sig.
Hou noodnommers op jou en jou passasiers se selfone soos 10111 vir die polisie en 112 vir enige netwerk; Netcare 911 se noodnommer is 082 911; ER24 se noodnommer is 084 124.
Indien jy gekaap word:
Vermy dit om teenstand te bied. 'n Motor kan vervang word, maar jou lewe en dié van jou geliefdes is onvervangbaar.
Moenie kwaad word nie.
Doen presies wat die kapers vereis.
Hou jou hande sigbaar vir die kapers en moenie skielike bewegings maak nie.
Vermy oogkontak; dit kan vertolk word as aggressie.
Indien moontlik, aktiveer jou voertuig se opsporingstelsel.
Hijackers target these vehicles in South Africa Staff Writer12 November 2021 Businesstech https://businesstech.co.za/news/motoring/536714/hijackers-target-these-vehicles-in-south-africa/